Catull
Store norske leksikon,Språk og litteratur,Litteratur i verden,Europa,Romerrikets litteratur,Forfattere i romerrikets litteratur
Catull var en romersk dikter, cirka 84 – cirka 54 fvt., født i Verona. Catull stammet fra en velstående, delvis keltisk familie. Han gjorde en reise til Bithynia i 57, levde for øvrig i Verona og Roma, hvor han tilhørte neoterikerkretsen, en l'art pour l'art-bevegelse under førerskap av Valerius Cato og Licinius Calvus.
Catull var venn av Cicero, Hortensius og Cornelius Nepos.Catulls dikt, 116 i alt, er influert både av eldre gresk lyrikk (Sapfo) og aleksandrinsk diktning. De omfatter foruten leilighetsdikt, epyllier, elegier og epigrammer de berømte kjærlighetsdikt til Lesbia (det vil si Clodia, gift med Metellus Celer).Catull ble en viktig forløper for den augusteiske diktning (elegi, lyrikk og epos) og har virket befruktende på europeisk lyrikk fra renessansen av.Samlede dikt er gjendiktet av Johan Grip og Henning Hagerup (1996); et utvalg er oversatt til nynorsk av Erik Eggen, Sigurd Skard og Asgaut Steinnes (1978). Les mer i Store norske leksikon romersk litteratur Hellas litteratur i antikken